Icelandair flýgur til Alicante
Icelandair hefur ákveðið að hefja áætlunarflug í apríl á næsta ári til Alicante á Spáni. Flogið verður vikulega fram í október. Alicante er fjórði nýi áfangastaðurinn sem Icelandair kynnir fyrir næsta ár, en áður hefur verið greint frá því að félagið mun bæta Billund, Gautaborg og Hamborg við áætlun sína á næsta sumri. Þar með eru áfangastaðir félagsins orðnir 30  talsins á næsta sumri og hafa aldrei verið fleiri, samkvæmt tilkynningu.
"Við höfum á undanförnum mánuðum fengið mikinn fjölda áskorana frá einstaklingum og ferðaskrifstofum um að hefja áætlunarflug til Alicante og almennt er íslenski ferðamannamarkaðurinn að taka við sér.
Á svæðinu er töluverður fjöldi orlofshúsa í eigu Íslendinga og margir vinsælir og fjölsóttir ferðamannastaðir í nágrenninu. Síðan munum við selja Íslandsferðir frá Alicante svæðinu í gegnum sölukerfi okkar á Spáni, en Alicante verður þriðja borgin á Spáni, sem við fljúgum til. Hinar eru Madríd og Barcelona. Að auki höfum við gengið frá samkomulagi við ferðaskrifstofuna VITA um sölu á hluta sætanna á íslenskum markaði. Þessi nýja leið styrkir þannig leiðakerfi okkar og eykur þjónustu Icelandair", segir Birkir Hólm Guðnason, framkvæmdastjóri Icelandair, í tilkynningu.
Sem fyrr segir hefst Alicante flug Icelandair fyrir páska næsta vor, eða 14. apríl, og stendur allt sumarið fram til 13. október. Flogið er morgunflug á fimmtudögum, utan tímabilsins 6. júlí til 7. september þegar flogið er eftir hádegi á miðvikudögum.
Icelandair hefur ákveðið að hefja áætlunarflug í apríl á næsta ári til Alicante á Spáni.
Flogið verður vikulega fram í október.
Alicante er fjórði nýi áfangastaðurinn sem Icelandair kynnir fyrir næsta ár.
Áður hefur verið greint frá því að félagið mun bæta Billund, Gautaborg og Hamborg við áætlun sína á næsta sumri.
Þar með eru áfangastaðir félagsins orðnir 30  talsins á næsta sumri og hafa aldrei verið fleiri.